Diari Oficial de la Generalitat Valenciana


Sumari del DOGV 4858, del 07-10-2004 (2004/9784)

Informació pública de les bases per a la convocatòria d'ajudes de cooperació a països en via de desenvolupament.
----------------------------------------------------------------------------------------------------------------

### Dades del document

Número de DOGV
:   4858

Data del DOGV
:   07-10-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/9784


Data del document
:   21-09-2004

Organisme emissor
:   Ajuntament d'Ibi

Tipus de document
:   Anunci

Descriptors 

:   * Ibi
    * suport econòmic
    * ajuda pública
    * cooperació internacional
    * ajuda al desenvolupament
    * organització no governamental

Informació pública de les bases per a la convocatòria d'ajudes de cooperació a països en via de desenvolupament. [2004/M9784]
  
La Junta de Govern Local, en sessió celebrada el dia 20 de setembre de 2004, va acordar anunciar la convocatòria d'ajudes de cooperació a països en via de desenvolupament, que es regiran per les bases aprovades per l'Ajuntament en Ple, amb data 14 d'octubre de 1996, i per les seues modificacions posteriors.
  
Les sol·licituds es presentaran en este Ajuntament, en el termini de 45 dies naturals següents a la data de publicació d'este anunci en el Diari Oficial de la Generalitat Valenciana.
  
Les bases que regixen la convocatòria d'ajudes de cooperació a països en via de desenvolupament, introduïdes les modificacions, són les següents:
  
Bases per a convocatòria d'ajudes de cooperació a països en via de desenvolupament.
  
Actualment el nostre Ajuntament, conscient de l'important paper que realitzen les organitzacions no governamentals (ONG) en el desenvolupament i millora de les condicions de vida de moltes persones als països en via de desenvolupament, recolza les ONG mitjançant ajudes, convenis de col·laboració, subvencions, etc., a projectes de cooperació i desenvolupament en el tercer món.
  
Existix en el pressupost de 1996 una consignació pressupostària de 6.080.000 de pessetes. Per la qual cosa es fa necessària la fixació d'uns criteris i bases de convocatòria que definisquen objectius, criteris, requisits i terminis de manera igualitària per a totes les ONG.
  
Conscient de la carència d'estes bases, propose al Ple de l'Ajuntament d'Ibi per a la seua aprovació, si és procedent, les següents bases de convocatòria de subvencions per al finançament de projectes de cooperació en països en via de desenvolupament.
  
La corporació, de conformitat amb el dictamen de la Comissió Informativa d'Acció Sociocultural i Participació Ciutadana, per unanimitat dels assistents acorda:
  
Primer
  
Aprovar les bases de la convocatòria de subvencions per al finançament de projectes de cooperació a països en via de desenvolupament, el contingut de les quals és el següent:
  
Primera
  
Les ajudes es concediran en concepte de subvencions i estes se subjectaran a la normativa aprovada per l'Ajuntament i, subsidiàriament, al Reglament de Servicis de les Corporacions Locals i la legislació complementària aplicable.
  
Segona
  
Podran sol·licitar subvenció les organitzacions no governamentals (ONG) sense ànim de lucre, les activitats i convocatòria de les quals disposen de seu original o còpia autenticada dels estatuts de l'associació. Pel que fa a l'àmbit territorial, s'atorgarà preferència a aquelles organitzacions que centralitzen la seua activitat a Ibi o, si no n'hi ha, a la província d'Alacant.
  
Queden expressament excloses d'accedir a esta convocatòria, excepte pel que fa a les universitats públiques: les institucions i servicis dependents de l'estat, l'administració autonòmica, la Diputació i les entitats d'estalvi.
  
Tercera
  
Perquè les organitzacions no governamentals (ONG) tinguen accés a les subvencions d'esta convocatòria hauran de reunir les condicions següents:
  
- Tindre la capacitat de mobilitzar subvencions d'altres organismes, no superant totes elles el 100% del programa. Per a això, presentarà el balanç dels dos últims anys, especificant les subvencions rebudes, el seu origen i quantia, així com els recursos propis generats.
  
- Posseir experiència contrastada en accions de cooperació al desenvolupament. Amb este fi presentarà una memòria de les activitats realitzades en l'últim any.
  
- Tindre capacitat per a sostindre les accions subvencionades. Les organitzacions hauran d'adjuntar un informe i un organigrama dels recursos humans amb què compten, especificant les característiques de la seua vinculació i dedicació, així com les relacions més significatives que manté amb altres organitzacions locals, estatals i estrangeres.
  
- Serà requisit per a obtindre subvenció, el compromís de la ONG de participar i exposar el projecte subvencionat per l'Ajuntament durant la celebració de la Setmana Solidària que té lloc en la primera quinzena del mes de març de cada anualitat i durant els dies de dijous a diumenge.
  
Quarta
  
Les organitzacions hauran d'especificar si les accions i projecte que presenten a la convocatòria han sigut objecte de sol·licitud o concessió d'ajudes per altres entitats, i en este cas hauran de presentar reafició d'estes, detallant la seua quantia i finalitat, a fi d'evitar duplicitats en el pagament de subvencions i permetre la més adequada assignació dels recursos.
  
Quinta
  
L'assignació de les subvencions tindrà en compte els següents criteris de selecció dels projectes presentats:
  
a) Que responguen a les necessitats de desenvolupament econòmic i social de les poblacions destinatàries i, en particular, a les necessitats bàsiques dels sectors més desfavorits.
  
b) Que incrementen la capacitat de desenvolupament humà dels beneficiaris i beneficiàries i, si és el cas, els faça participar en l'acció, de manera que puguen continuar-la una vegada que revertisca a ells la seua gestió.
  
c) Que es realitzen en el marc de programes de desenvolupament comunitari, fomenten la participació i formació dels membres de la comunitat beneficiària, i potencien el desenvolupament d'organitzacions locals.
  
d) Que eixes accions indiquen en la creació d'una cultura autòctona dels drets humans i/o la garantia del seu respecte a través d'instruments organitzatius propis.
  
e) Que els programes i accions recolzats prenguen en compte la situació particular de les dones i fomenten la seua participació en tots els aspectes de la vida comunitària i la seua formació.
  
f) Que promoguen l'interés dels ciutadans per la realitat dels països especialment a través de la capacitat de la contrapart local del país en via de desenvolupament i/o que servisquen de base per a la participació en futurs projectes de cooperació.
  
g) Que les accions proposades tinguen garantida la seua viabilitat, especialment a través de la capacitat de la contrapart local del país beneficiari, per a complir els objectius previstos, atorgant-se preferència a projectes que signifiquen continuïtat amb programes globals en desenvolupament.
  
h) No se subvencionaran projectes que comporten la destrucció del medi ambient ni tampoc aquells que siguen ajudes d'emergència per a alimentació o cures mèdiques.
  
Sexta
  
Les organitzacions podran presentar accions destinades a la població en general, l'objectiu de les quals siga la sensibilització i formació en aspectes relacionats amb la cooperació i el desenvolupament.
  
Setena
  
La sol·licitud d'ajuda de subvenció comporta el compromís per part de l'organització peticionària d'utilitzar amb la major serietat els fons aportats per l'Ajuntament, complint amb totes les obligacions quant a la presentació d'informe i justificació de despeses, les quals s'especificaran en el contracte que es ferm una vegada aprovada la subvenció. Especialment, s'imposa l'obligació d'adjuntar a la dita justificació certificació acreditativa de les subvencions rebudes per altres organismes per al finançament definitiu del projecte.
  
En el cas que les subvencions aconseguides no permeten dur a terme els programes o accions previstos en la seua totalitat, les organitzacions hauran de definir amb els seus contraparts quines accions es van a realitzar, i ho comunicaran a l'Ajuntament el més prompte possible.
  
Huitena
  
Les sol·licituds hauran de presentar:
  
1. Instància segons model oficial, subscrita per la persona que tinga la representació legal de l'organització.
  
2. Memòria en què es descriga el programa o acció que es pretenga realitzar (un únic programa per organització) i la població beneficiària d'esta. Igualment, informació general de la problemàtica de la zona, que permeta apreciar l'impacte de les accions a desenvolupar, acompanyant un pla de localització del poble, comarca, etc.
  
3. Documentació relativa a la contrapart executora del projecte i a la seua experiència en accions o programes comunitaris o de desenvolupament.
  
4. Pressupost detallat de les despeses, així com els recursos propis que s'aporten a les subvencions sol·licitades o concedides, en cas que es tracte d'un cofinançament.
  
5. Estatuts de l'organització sol·licitant.
  
6. En les sol·licituds constarà a més dels requisits genèrics, un telèfon de contacte, així com la designació d'una persona responsable del projecte, a través de la qual es puga realitzar, si és el cas, un seguiment de destí de l'ajuda sol·licitada.
  
7. Els documents expressats en la clàusula tercera.
  
8. L'Ajuntament podrà demanar, per a proveir millor a la resolució, la prestació d'altres documents quan així ho aconselle el tipus d'acció que es presente.
  
Novena
  
Les peticions d'ajudes presentades hauran d'estar degudament quantificades i concretades en projectes específics dels quals se subvencionarà, com a màxim, el 80%; no podrà cap ONG rebre una subvenció que supere el 75% de la quantia global assignada als pressupostos, siga per a un o per a diversos projectes.
  
Deu
  
Les sol·licituds de subvenció es presentaran en el registre de l'Ajuntament d'Ibi, directament o s'enviaran a este per correu en els 45 dies naturals següents a la data de l'acord definitiu de convocatòria de subvencions per part de la Comissió de Govern.
  
Onze
  
Només s'admetran a tràmit les sol·licituds presentades en temps i forma. Les resolucions que adopte l'Ajuntament concedint o denegant les subvencions especificaran:
  
a) La quantia i forma de pagament.
  
b) La modificació que siga necessària introduir, si és el cas, perquè el pagament de la subvenció tinga lloc.
  
c) Els mitjans de control que garantisquen l'eficàcia del programa subvencionada.
  
Dotze
  
Les presents bases estaran de manifest pel que fa a la publicitat a la Secretaria General d'este Ajuntament i es donarà la major publicitat possible.
  
Tretze
  
Les sol·licituds amb els seus corresponents projectes seran avaluades per la Mesa de la Solidaritat de l'Ajuntament d'Ibi.
  
Disposició addicional primera
  
Facultar l'Alcaldia per a la recta execució d'este acord i molt especialment perquè se li done la major publicitat possible, inclosa la constància en el FEMP per als seus efectes pertinents.
  
Les presents bases van ser aprovades per l'Ajuntament en Ple, en sessió celebrada el dia 14 d'octubre de 1996, punt 4.1 d'orde del dia, modificades, també per acord de l'Ajuntament en Ple, en sessió celebrada el dia 25 de maig de 1998, punt 9.2 de l'orde del dia i al seu torn modificades per Comissió de Govern, en sessió celebrada el dia 6 de març de 2000, i acord plenari de data 3 de maig de 2004.